หอการค้า เผยดัชนีเชื่อมั่นผู้บริโภคดีขึ้นต่อเนื่องเป็นเดือนที่ 3
หอการค้า เผยดัชนีเชื่อมั่นผู้บริโภค เดือน ก.ย.อยู่ที่ 74.2 ปรับตัวดีขึ้นต่อเนื่องเป็นเดือนที่ 3 แม้กังวลต่อสถานการณ์น้ำท่วม
6 ต.ค. 2559

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ในเดือน ก.ย.59 ดัชนีความเชื่อมั่นผู้บริโภคใน อยู่ที่ 74.2 ขณะที่ดัชนีความเชื่อมั่นต่อเศรษฐกิจโดยรวม เดือน ก.ย.อยู่ที่ 63.4 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 68.6 และดัชนีความเชื่อมั่นเกี่ยวกับรายได้ในอนาคตอยู่ที่ 90.7
ทั้งนี้ ดัชนีความเชื่อมั่นผู้บริโภคปรับตัวดีขึ้นต่อเนื่องเป็นเดือนที่ 3 แม้ประชาชนจะมีความกังวลต่อสถานการณ์น้ำท่วม
สำหรับปัจจัยบวกที่สำคัญได้แก่ การส่งออกในเดือน ส.ค.59 ขยายตัว 6.5% ซึ่งเป็นการขยายตัวเป็นบวกครั้งแรกในรอบ 5 เดือน และขยายตัวสูงสุดในรอบ 6 เดือน, กนง.คงดอกเบี้ยที่ 1.50% ขณะเดียวกันปรับเพิ่ม GDP ปี 59 ใหม่เป็น 3.2% จาก 3.1%, ครม.คง Vat 7% ต่อไปอีก 1 ปี, ค่าเงินบาทปรับตัวอ่อนค่าลงเล็กน้อย, ปัญหาภัยแล้งเริ่มคลี่คลาย ขณะที่ประชาชนคาดหวังว่ารัฐบาลจะเน้นการใช้จ่ายเพื่อการลงทุนและกระตุ้นเศรษฐกิจมากขึ้นในช่วงครึ่งปีหลัง
ส่วนปัจจัยลบ ได้แก่ ผู้บริโภคกังวลปัญหารค่าครองชีพและราคาสินค้าที่ยังทรงตัวในระดับสูง, กังวลปัญหาน้ำท่วม รวมทั้งกังวลเกี่ยวกับความไม่แน่นอนในการฟื้นตัวของเศรษฐกิจโลก